stanford-oval/wikipedia huggingface dataset:
פטריוטאס בויאקה
היסטוריה

הקבוצה הוקמה ב-18 בפברואר 2003 על ידי ראש עיריית בויאקה, מיגל אנחל ברמודס. המאמן היה אלברו דה חסוס גומס והקבוצה הודחה בשנת הבכורה שלה בחצי גמר הפלייאוף של הליגה השנייה על ידי בוגוטה צ'יקו, שלבסוף עלתה לליגה הבכירה. בשנת 2005 הייתה עם מספרים מצוינים והייתה השנייה בטיבה בליגה, שנייה רק לקוקוטה דפורטיבו. היא לא הפסידה בביתה בכלל לאורך 2005 וסיימה רק ארבעה משחקים בתיקו מתוך 20 באצטדיון לה אינדפנדנסיה, מתוכם ניצחונות של 0–9 על אליאנסה פטרולרה ו-0–5 על פומאס דה קסנרה. גמר היה נראה כמו אפשרות ריאלית ביותר. אבל הסוף היה טראגי ובמשחק האחרון של הפלייאוף, כשמספיקה לה נקודה בלבד, היא הפסידה 1–2 לויידופר, שעקפה אותה בנקודה ועלתה לגמר.
היסטוריה > העפלה לליגה הבכירה ב-2011

בשנת 2011 העפילה הקבוצה לראשונה לליגת העל הקולומביאנית. עם שחקנים כמו חוסה לרגאצ'ה, יורני פרנקו, אלקין אמדור ווילסון לוסאדה, סיימה פטריוטאס במקום החמישי, מה שאיפשר לה להעפיל לשלב הפלייאוף. ברבע הגמר התמודדה מול אקדמיה מהעיר בוגוטה והפסידה בבית 0-1. דווקא במשחק החוץ בגומלין התעלתה על עצמה וניצחה 0–2 משערים של פרנקו והומברטו מרקינס. בחצי הגמר פגשה פטריוטאס את ויידופר וניצחה אותה בחוץ 0–1 משער של לוסאדה, וחזרה על כך גם בגומלין בביתה עם שער ניצחון של לרגאצ'ה. בגמר שיחקה פטריוטאס מול קורטולואה וסיימה איתה בתיקו 0-0 בשני המשחקים, מה ששלח את שתי הקבוצות לדו-קרב פנדלים, שבסופו של דבר הוכרע לטובת פטריוטאס עם ניצחון 4–5. בגמר של שני הטורנירים לקביעת אלופת ליגת המשנה, שיחקה פטריוטאס מול דפורטיבו פאסטו, שהחזיקה במאזן הטוב ביותר באותה עונה. ניצחון 0–1 בבית והפסד 0–1 בחוץ שלחו את ההכרעה לדו-קרב פנדלים שבו ניצחה פאסטו 0–2. לפיכך הבטיחה את עלייתה לליגה הבכירה, בעוד שלפטריוטאס ניתנה הזדמנות נוספת להעפיל, במשחקי מבחן מול קבוצת הפאר, אמריקה קאלי, שסיימה במקום הלפני אחרון. לא הרבה נתנו לה סיכוי מול אמריקה, אבל לאחר תיקו 1-1 בסיכום המשחקים ואף על פי שבעיטות ההכרעה היו באצטדיון פסקואל גררו מול אוהדיה של אמריקה, הצליחה פטריוטאס לגרום להיסטוריה כפולה: גם להוריד לראשונה בתולדותיה את אמריקה קאלי לליגה השנייה וגם להיות הקבוצה הראשונה שמנצחת במשחקי המבחן קבוצה מהליגה הבכירה.
עונת הבכורה בליגה הראשונה הייתה לא רעה עבור פטריוטאס. בכלל, בין השנים 2012–2015 היא אומנם לא הצליחה להגיע לפלייאוף, אבל גם התרחקה ממאבקי התחתית, שבדרך כלל מאפיינים עולות חדשות. בשנת 2013 אף רשמה הישג יוצא דופן כאשר הייתה לקבוצה הראשונה שניצחה את אתלטיקו נסיונל אחרי 29 משחקים ללא הפסד, הרצף הארוך ביותר אי פעם של קבוצה מקולומביה. ב-2016 השיגה לראשונה את הכרטיס לפלייאוף, אך הודחה ברבע הגמר על ידי דפורטס טולימה. למרות זאת, רשמה הישג היסטורי כאשר העפילה לקופה סודאמריקנה 2017 עקב מיקומה הסופי בטבלה המשוקללת. הקבוצה ניצחה את אברטון הצ'ילאנית בסיבוב הראשון בדו-קרב פנדלים 3–4 אחרי 1-1 בסיכום שני המשחקים ובסיבוב השני התמודדה בכבוד מול קורינתיאנס הברזילאית, אך לבסוף הפסידה 1–3 בסיכום. גם בטורניר האפרטורה של 2018 הגיעה הקבוצה לשלב רבע הגמר, אך הפעם הודחה על ידי אתלטיקו וילה.
קופה קולומביה

בטורניר הגביע הקולומביאני היו לפטריוטאס כמה וכמה הופעות טובות. ב-2011 סיימה במקום הראשון בבית C ועם מספר הנקודות הרב ביותר מכל הקבוצות בשלב הבתים, אך הודחה לבסוף ברבע הגמר על ידי בויאקה צ'יקו. ב-2014 הגיעה לחצי הגמר לאחר שעברה בשלב הנוקאאוט את לה אקידד ואונסה קלדס, אך הפסידה לבסוף מול דפורטס טולימה שזכתה בתואר. ב-2016 שוב הודחה על ידי הזוכה במפעל, אתלטיקו נסיונל, הפעם בשלב רבע הגמר. גם ב-2017 הודחה על ידי מחזיקת הגביע שבדרך, כאשר הודחה בחצי הגמר מול ג'וניור ברנקייה, אחרי שבשמינית הגמר ניצחה את אוניון מגדלנה וברבע הגמר את אתלטיקו נסיונל.
אצטדיון

פטריוטאס משחקת את משחקיה הביתיים באצטדיון לה אינדפנדנסיה הממוקם בעיר טונחה ומכיל כ-20,000 מקומות. האצטדיון שופץ בשנת 2000 עקב המשחקים הלאומיים של קולומביה והורחב עקב זכייתה של בויאקה צ'יקו באליפות קולומביה בשנת 2008, לקראת השתתפותה בקופה ליברטדורס 2009. בשנת 2017 השתתפה פטריוטאס בקופה סודאמריקנה ובעקבוצת כך הותקנו מושבים בחלק מהיציעים ותאורת האצטדיון הוחלפה.
הערות שוליים

↑  8.12.11 Futbolred.com ¡Histórico! América descendió a la primera B tras perder la Promoción
↑  26.7.17 Futbolred.com Patriotas se despide con la frente en alto: perdió 2-0 con Corinthians
פטריוטאס חוגגת אליפות הליגה השנייה ב-2011
אצטדיון לה אינדפנדנסיה ב-2006
ערער יוטה

| ערער יוטה |
| --- | --- |
 ערער יוטה בפארק הלאומי קניונלנדס
מצב שימור
 conservation status: least concern ללא חשש (LC)‏
מיון מדעי
ממלכה:: צומח
מערכה:: מחטנאים
מחלקה:: מחטניים
סדרה:: מחטיים
משפחה:: ברושיים
סוג:: ערער
מין:: ערער יוטה
שם מדעי
 Juniperus osteosperma ‏Little, 1948
תחום תפוצה


ענפים של ערער יוטה עם ענבות בלתי בשלות
שיח של ערער יוטה
ערער יוטה הגדל בחור בסלע
ערער יוטה (שם מדעי: Juniperus osteosperma, או גם J. utahensis באנגלית: Utah juniper) הוא מין שיח או עץ מחטני ירוק-עד קטן בגובה 3–6 מטרים (לעיתים רחוקות עד 9 מטרים), השייך לסוג ערער ממשפחת הברושיים. הוא גדל באופן טבעי בדרום-מערב ארצות הברית במדינות יוטה, נבדה, אריזונה, מערב ניו מקסיקו, מערב קולורדו, ויומינג, דרום מונטנה, דרום איידהו ומזרח קליפורניה. הוא גדל בגבהים בינוניים בין 1,300 ל-2,600 מטרים על קרקעות יבשות, לרוב יחד עם אורן חד-מחטי (Pinus monophylla).
תיאור > צורה

ערער יוטה הוא שיח בגובה של עד 3 מטרים או עץ מחטני ירוק עד קטן בגובה עד 6 מטרים (לעיתים רחוקות עד 9 מטרים), וקוטר בגובה חזה בין 60 ל-75 סנטימטרים. הגזע מתפצל לעיתים קרובות ועץ מרובה גזעים הוא תופעה שכיחה. צמרת העץ מעוגלת ופתוחה ומורכבת מענפים הפונים כלפי מעלה. יש גם דיווחים על פרטים שצומחים ישר כמו ברוש. בתנאים קשים העץ מחזיק מעמד, אבל מקבל צורה מעוותת (קרומהולץ). העץ יכול לחיות עד 650 שנים.
תיאור > שורש

לערער יוטה יש שורש שיפודי החודר עמוק לקרקע (עד 4.5 מטרים), ושורשים אופקיים שיכולים להגיע עד למרחק 30 מטרים מהעץ, כמה סנטימטרים מתחת לפני הקרקע. רוב הביומסה של מערכת השורשים מרוכזת בעומק עד חצי מטר ובמרחק של פחות ממטר מבסיסו. על מנת להתמודד עם קרקעות דלות העץ מפתח רשתות נרחבות של שורשים דקים בבסיס העץ ובקצה של השורשים האופקיים. יכולת זאת מאפשר לעץ להתחרות בהצלחה על הלחות בקרקע כנגד השיחים הגדלים בצלו. לערער יוטה יש מיקוריזה עם הפטריות Glomus fasciculatum ו-Glomus mosseae.
תיאור > קליפה

קליפת הגזע והענפים המכוסים קשקשים היא בגוון חום אדמדם, אבל גם אפור עד אפור אפר בשל בליה. הקליפה של הגזע מתקלפת ברצועות חום-אפור, בעוד שהקליפה של הענפים חלקה. העצה רכה יחסית ועמידה בפני ריקבון. היא פחות ריחנית ממיני ערער אחרים. עצת הירך רחבה וגונה לבן ועצת הגלעין חומה צהבהבה.
תיאור > עלים

הנצרים עבים יחסית בהשוואה למרבית מיני הערער בקוטר 1.5–2 מילימטרים. העלים מאורגנים בזוגות שכל אחד ניצב ב-90 מעלות לזוג מתחתיו או בדורים של שלושה. העלים בעץ בוגר הם דמויי קשקשים בצורת מעוינון עד סגלגלים בגוון צהוב-ירוק באורך 1–2 מילימטרים (עד 5 מילימטרים בנצרים מובילים) וברוחב 1–1.5 מילימטרים. העלים הצעירים (על נבטים צעירים בלבד) הם דמויי מחט באורך 2–3 מילימטרים. כאשר ממולים את העלים הם מפיצים ריח נעים.
תיאור > אצטרובלים וזרעים

ערער יוטה הוא בדרך כלל (כ-90%) עץ חד ביתי, כאשר כ-10% מהפרטים הם דו-ביתיים, כלומר העץ מכיל אצטרובלים זכריים או נקביים בלבד. העץ צומח לאט ומתחיל להתרבות בגיל 30. תקופת הפריחה מתמשכת משלהי מרץ עד תחילת אפריל. האצטרובל הנקבי הוא מעוגל בין 6 ל-12 מילימטרים בקצה של ענפים קצרים. גונו חום עד אדום-כחלחל ויש בו שישה קשקשי זרעים מחודדים. בכל קשקש של זרע יש בין ביצית אחת לשתי ביציות. אורך הפרחים הזכריים בין 2 ל-4 מילימטרים יש בהם בין 18 ל-24 אבקנים. לאחר ההאבקה הופכים קשקשי הזרעים של הפרחים הנקביים לבשרניים וגדלים לענבה כדורית בדרך כלל בגודל 8–9 מילימטרים (במקרי הקיצון בין 6 ל-13 מילימטרים). הענבות מבשילות בספטמבר שנה אחרי ההאבקה. הן מוצקות, בגוון כחול-אפרפר, לעיתים קרובות חום-אדמדם עם ציפוי שעווה דק בגוון כחול-אפרפר. לפרי היבש יש ריח עז, טעמו מתוק ויש בו תעלות שרף. הענבה מכילה זרע אחד ולעיתים נדירות שנים. הזרעים סגלגלים בעלי קליפה קשה בעלי קצה חד בצד אחד ובסיס מעוגל. אלף זרעים שוקלים סביב 91 גרם.
את הזרעים מפיצים בעיקר יונקים ועופות. יונקים כוללים ארנבות (בעיקר ארנבת שחורת-זנב), מכרסמים ובמידה פחותה יותר על ידי זאב ערבות. בין העופות המפיצים את הזרעים בולט מין הקיכלי Myadestes townsendi (באנגלית Townsend's Solitaire).
תיאור > עפצים

העץ מצמיח עפצים לעיתים קרובות כתגובה להתפתחות הרימות של הזבובון Oligotrophus betheli. אלו הם מקבצים של 5 עד 20 עפצים בולטים בגוון ורוד-סגול. כל עפץ הוא בקוטר 1–2 סנטימטרים שעליו קשקשים באורך 6–10 מילימטרים וברוחב 2–3 מילימטרים.
תפוצה

תחום התפוצה הטבעי של ערער יוטה משתרע מההרים בדרום-מערב ויומינג, בדרום-מזרח איידהו, ביוטה, בנבדה, במערב קולורדו עד המדרונות המזרחיים של רכס סיירה נבדה והרי פראמינט בקליפורניה וברמות של צפון אריזונה ומרכזה. ניתן למצוא חורשות קטנות יותר בדרום מונטנה ובמערב ניו מקסיקו. מוקד ההפצה נמצא באגן הגדול, בו המין הוא מין העצים הנפוץ ביותר. הוא מין הערער השולט ביוטה. במקומות רבים במדבריות למחצה של דרום-מערב אמריקה הצפונית, מייצג ערער יוטה את מין העצים היחיד או הדומיננטי.
ערער יוטה הוא מין עצים עמיד לקיפאון באקלים צחיח למחצה עם משקעים שנתיים של לפחות 200 מילימטרים. הוא גדל על מדרונות שבהם הקרקע יבשה וסלעית בגובה של 900 עד 2,400 מטרים (בספרו מציין RP Adams 1,300 עד 2,600 מטר). אפילו במקומות חשופים שורד המין סופות חול, חום גבוה ותקופות ארוכות של בצורת. יחד עם אורן פיניון (בדרך כלל מהמין אורן חד-מחטי) הוא יוצר את חברת הצומח "חורשות פיניון-ערער" (Pinyon-juniper woodland).
טקסונומיה

ערער יוטה מסווג בתוך הסוג ערער (Juniperus) תחת תת-הסוג Sabina ועל-המין Pachyphlaeoides. חוקרים אחרים מתייחסים לתת-הסוג Sabina כלעל-המין Sabina. שם מדעי נוסף ל-Juniperus osteosperma (Torr.) Little הוא Juniperus utahensis (Engelm.) Lemm. פירוש הסיומת של השם המדעי osteosperm הוא "זרע מעצם", כלומר "זרע קשה".
ערער יוטה יוצר רביית כלאיים עם ערער מערבי (Juniperus occidentalis) בצפון-מערב נבדה.
מחלות ומזיקים

ערער יוטה אינו תחת איום ממשי מצד חרקים או פטריות מזיקות. הדבקות בתת-מין של הדבקון Phoradendron juniperinum  (באנגלית juniper mistletoe) הטפיל למחצה, ממשפחת הסנטליים, נפוצות, מה שמחליש בצורה ניכרת את הצמח המארח. מין הפטרייה Phomopsis juniperovora גורם לנקרוזה של הקליפה וגורם להכחדה של הנצרים. ההדבקה קורית בעיקר במשתלות. הזחלים של מין העש Cudonigera houstonana אוכלים את העלווה של העץ.
שימושים

העצה משמשת להסקה ולייצור של עמודים לגדרות. אפשר להפיק מהעץ שמן, המשמש כמקור לריח בקוסמטיקה וכן כשמן שבו משקיעים דגימה לבחינה מיקרוסקופיות. בזמנים פרהיסטוריים ייצרו מהקליפה חבלים, שקים, סנדלים ומחצלות. האינדיאנים השתמשו בעץ כקורת גג. מהקליפה גם יצרו לפידים. הענבה אכילה כשהיא טרייה או שאפשר לייבשה לטחון אותה לאבקה ואז להוסיפה לעוגות. האינדיאנים השתמשו בעלים ובענבה למטרות ריפוי שונות כמו מחלות כליות, מחלות בשלפוחית השתן ובעצירות.
לקריאה נוספת

R.P. Adams. Junipers of the World: The genus Juniperus. Trafford Publishing ISBN 1-4120-4250-X
ביאורים

↑  מוטואליזם (הדדיוּת) בין תפטיר של פטרייה ובין שורשי העץ
↑  הצעת האקדמיה ל-sapwood החלק החיצוני בגזע
↑  הצעת האקדמיה ל-heartwood, הליבה של הגזע
הערות שוליים

↑  ערער יוטה באתר הרשימה האדומה של IUCN
1 2  SPECIES: Juniperus osteosperma
↑  Chambers, Jeanne C.; Vander Wall, Stephen B.; Schupp, Eugene W. (בינואר 1999). "Seed and seedling ecology of piñon and juniper species in the pygmy woodlands of western North America". The Botanical Review. 65 (1): 1–38. doi:10.1007/bf02856556. ISSN 0006-8101. {{cite journal}}:  (עזרה)
↑  Poddar, Saradell; Lederer, Roger J. (ביולי 1982). "Juniper Berries as an Exclusive Winter Forage for Townsend's Solitaires". American Midland Naturalist. 108 (1): 34. doi:10.2307/2425289. ISSN 0003-0031. {{cite journal}}:  (עזרה)
↑  Juniper and Pinyon Forests
↑  Juniperus osteosperma - (Torr.)Little.
פרנטישק יונק

פרנטישק יונק (בצ'כית: František Junek; ‏17 בינואר 1907 – 19 במרץ 1970) היה כדורגלן צ'כוסלובקי ששיחק בעמדת הקיצוני שמאלי.
ביוגרפיה

יונק נולד ב-17 בינואר 1907 בקארלין שבאימפריה האוסטרו-הונגרית של אז, ושיחק כנער בקבוצה צ'צ'י קארלין. ב-1925 עלה לקבוצה המקצוענית שלה וב-1928 עבר לסלביה פראג. יונק היה נחשב לשחקן מהיר וזריז וביחד עם פרנטישק סבובודה הם היוו צמד מצוין שעזר לסלביה לזכות ב-6 תוארי אליפות מתוך 7 עונות בין 1929–1935. ב-1935 עבר לקלאדנו וסיים את הקריירה שלו שם ב-1938. בסך הכל ערך יונק 133 הופעות בליגה הצ'כוסלובקית וכבש 48 שערים.
יונק ערך את הופעת הבכורה שלו במדי נבחרת צ'כוסלובקיה ב-15 בספטמבר 1929 נגד אוסטריה בווינה. במונדיאל 1934 שיחק בכל המשחקים ונבחרתו הגיעה עד לגמר בו הפסידה למארחת איטליה. אחרי אותו טורניר שיחק יונק רק פעמיים נוספות במדים הלאומיים ומשחקו האחרון היה ב-14 באוקטובר 1934 נגד שווייץ בז'נבה.
תארים

אליפות צ'כוסלובקיה (6): 1929, 1930, 1931, 1933, 1934, 1935
סגנית גביע העולם: 1934
פין קרלסן

| --- | --- |

 לידה:  1952 (בן 72 בערך) אופרנאוויק, גרינלנד 
 מדינה:  ממלכת דנמרק 
 מפלגה:  סולידריות 
 
פין קרלסן (נולד ב-1952 באופרנאוויק) הוא פוליטיקאי גרינלנדי, המייצג את מפלגת סולידריות בפרלמנט של גרינלנד.
קרלסן החל את דרכו הפוליטית בשנת 1989, כשנבחר למועצת עיריית נארסאק. בשנת 1995 נבחר ללאנדסטינג (הפרלמנט של גרינלנד), בשנת 2003 מונה לשר לאיכות הסביבה ובשנת 2005 מונה לשר לדיג ומזון. בין השנים 2007 עד 2009 היה קרלסן שר הדיג, המזון, והשימוש בקרקע. ב-23 באוגוסט 2010 עבר קרלסן לסיומוט. ב-2013 חזר ונבחר לפרלמנט של גרינלנד.
ערך זה הוא קצרמרבנושא פוליטיקאים ובנושא גרינלנדים. אתם מוזמנים לתרום לוויקיפדיה ו.
פורד טרנזיט
דור ראשון

יוצר בין השנים 1965–1977.
מסחרית: 3-4 דלתות.
מנוע קדמי.
הנעה אחורית
דור שני

יוצר בין השנים 1977–1986
מסחרית 3–4 דלתות
טנדר - 2 דלתות
מיניבוס - 4 דלתות
משאית קלה
2 דלתות שלדת רכב טרנזיט "Chassis cab" (אנ')
הנעה אחורית
הנעה כפולה 4x4
דור שלישי

יוצר בין השנים 1986–2003
מסחרית 3–4 דלתות
טנדר - 2 דלתות
מיניבוס - 4 דלתות
משאית קלה
2 דלתות שלדת רכב טרנזיט "Chassis cab" (אנ')
מנוע הנעה אחורית
דור רביעי

יוצרו בין השנים 2000–2014
מיוצר משנת 2008 ועד היום בסין
מיוצר משנת 2014 ועד היום במלזיה
מסחרית 3–4 דלתות
טנדר - 2 דלתות
מיניבוס - 4 דלתות
משאית קלה
2 דלתות שלדת רכב טרנזיט "Chassis cab" (אנ')
בשנת 2007 נבנה "פורד טרנזיט" ארוך דגם "XXL"
דור רביעי > מנועים

מנוע הנעה אחורית
מנוע הנעה קדמית
מנוע הנעה כפולה 4x4
מנועי בנזין
מנועי טורבו דיזל
דור חמישי

מיוצר משנת 2013 ועד היום
מסחריות לנוסעים
מסחריות למטען
משאיות קלות
שלדת רכב טרנזיט "Chassis cab" (אנ')
דור חמישי > מנועים

מנוע הנעה אחורית
מנוע הנעה קדמית
מנוע הנעה כפולה 4x4
מנועי בנזין
מנועי טורבו דיזל
תמונות

"פורד טרנזיט" שנת 1965 (צולם בבולוניה)
"פורד טרנזיט" שנת 1965
"פורד טרנזיט" דגם "81E4-SA" שנת 1967
"פורד טרנזיט" דגם "81E4-SA" שנת 1967
פורד טרנזיט ברחוב מוצף בתחנה המרכזית הישנה בתל אביב בחורף 1969
"פורד טרנזיט" שנת 1978
"פורד טרנזיט" שנת 1979
"פורד טרנזיט" שנת 1986
"פורד טרנזיט" - דור שלישי
"פורד טרנזיט" דגם "190", שנת 1991
"פורד טרנזיט", 1984, - מיניבוס
"פורד טרנזיט", 1994, - מיניבוס
"פורד טרנזיט", 2006, - מיניבוס
"פורד טרנזיט", דגם "125 T300", דור רביעי - טנדר דאבל קבין
"פורד טרנזיט" - מיניבוס בבריטניה
"פורד טרנזיט" - דור רביעי
"פורד טרנזיט", דגם "350 LWB Jumbo" שנת 2007
"פורד טרנזיט" דגם "85 T260M", שנת 2010
"פורד טרנזיט" דגם "250 MR 148", שנת 2015
"פורד טרנזיט" שנת 2016, מנוע 2.2 ליטר
"פורד טרנזיט" דגם "XXL", שנת 2007
רכבי הצלה וביטחון
"פורד טרנזיט", 1965 - אמבולנס
"פורד טרנזיט", 1978 - אמבולנס
"פורד טרנזיט", 1978 - אמבולנס
"פורד טרנזיט", 2006 - אמבולנס
"פורד טרנזיט" - אמבולנס
"פורד טרנזיט", 1978 - כבאית
"פורד טרנזיט", 1991 - כבאית
"פורד טרנזיט", שנת 2000 - כבאית
"פורד טרנזיט" - כבאית
"פורד טרנזיט" - כבאית, שנת 1994
"פורד טרנזיט", שנת 1994 - ניידת משטרה
"פורד טרנזיט", שנת 1994 - ניידת משטרה של משטרת פולין
"פורד טרנזיט" - ניידת משטרה
"פורד טרנזיט" - ניידת משטרה של משטרת צרפת
ראו גם

פורד
פורד טרנזיט קונקט
פורד טרנזיט קסטום
פורד טרנזיט קורייר
פורד אקונוליין
פורד טרנזיט בס
הערות שוליים

↑  1965-1995: 30 years and 3,000,000 Transits later, articolo apparso sulla rivista Van World pubblicata dalla Ford Ltd., nell'autunno 1994
↑  עשרים המכוניות המסחריות  best-selling / ראו "פורד טרנזיט" - מקום שלישי נכתב על ידי Liam Campbell באוגוסט 2015, parkers.co.uk/vans-pickups/best/2015/top-20-best-selling-vans-of-all-time
↑  "פורד טרנזיט" - יום הולדת 50  cars forum חן פרחי, 28 בספטמבר 2014
↑  כשאנגליה הפכה לפורד אסקורט The Israel Motor Industry
↑  תעשיות רכב נצרת בני אביעד bennyaviad.com/articles/nazareth-automotive-industries
↑  "סופה במדבר - תעשיות הרכב הישראלית במשבר" / ראו פורד טרנזיטnrg, גיל מלמד, 14 בנובמבר 2009
↑  "פורד טרנזיט" דגם TDCi 2.4 ידנית, 350l, שנת 2007 וואלה
↑  "פורד טרנזיט" .archive.org/web
↑  "פורד טרנזיט" אתר "פורד" בישראל
| --- | --- |
בקרת זהויות :  NLI: 987007544624405171  NKC: ph117560
פרובינציות פולין

מבחינה אדמיניסטרטיבית פולין מחולקת ל-16 פרובינציות (בפולנית: Województwo, ווייבודות). חלוקה זו נכנסה לתוקף ב-1 בינואר 1999 עם כניסתה לתוקף של הרפורמה במנהל האזרחי. חלוקה זו החליפה את החלוקה הקודמת, שנוצרה ב-1 ביולי 1975, בה חולקה פולין ל-49 פרובינציות. שטחן של הפרובינציות נע בין כ-9,500 קמ"ר (אופולה) ל-35,000 קמ"ר (מזוביה), ואוכלוסייתן נעה בין כמיליון (אופולה) ללמעלה מחמישה מיליון (מזוביה). שם הפרובינציה נקבע בדרך כלל על פי שם היסטורי של האזור, כאשר לכל פרובינציה יש עיר בירה, בדרך כלל העיר הגדולה, בה ממוקמים מוסדות הממשל המקומיים.
שלטון מקומי

לצד תפקידי פיקוח ובקרה, לפרובינציות ישנן גם סמכויות מינהל מסוימות בנושאי פנים. בראש כל פרובינציה עומד מושל (Wojewoda, וויווד) הממונה על ידי ראש ממשלת פולין.
בנוסף קיים תפקיד המרשל (Marszałek Województwa), שהוא ראש הממשלה הפרובינציאלי. המרשל נבחר על ידי הסיימיק (הפרלמנט המקומי) ברוב מוחלט של קולות. בהמשך בוחר הסיימיק סגן מרשל וחברי מועצה אחרים המוצעים על ידי המרשל בהצבעה חשאית. המרשל מנהל את ענייני הפרובינציה ומייצג אותה מחוצה לה. המרשל, סגנו ובעלי תפקידים אחרים יכולים להיבחר גם אם הם לא חברי הסיימיק.
הרשות המבצעת של הפרובינציה היא המקבילה של הממשלה הארצית. המועצה הפרובינציאלית מורכבת מחמישה חברים, ביניהם המרשל (כיושב ראש), סגניו (אחד או שניים) וחברים אחרים. גזבר הרשות משתתף בעבודת המועצה בתפקיד מייעץ. המועצה היא גוף קולקטיבי, והחלטות מתקבלות בו ברוב קולות רגיל בנוכחות לפחות מחצית מהרכב. במקרה של שוויון בקולות מכריע המרשל את ההצבעה.
הסיימיק, הרשות המחוקקת (Sejmik Województwa), נבחר בידי התושבים ובראשה עומד יושב הראש. גודל הסיימיק משתנה לפי גודל האוכלוסייה, ונע בין 30 ל-51 חברים.
הפרובינציה מתחלקת למחוזות (Powiat, Powiaty) ואלו מחולקים לגמינות (Gmina, Gminy).
הפרובינציות

| סמל | פרובינציה | ראש הממשלה (מרשל) | מושל (וויווד) | סימון | שטח בקמ"ר | אוכלוסייה (2022) | צפיפות לקמ"ר | אחוז עירוניים | תמ"ג לנפש באירו, 2021[דרוש מקור] | עיר בירה |
| --- | --- | --- | --- | --- | --- | --- | --- | --- | --- | --- |
|  | אופולה opolskie | אנדז'יי בולה (המצע האזרחי) | אדריאן צ'ובאק (חוק וצדק) | OP | 9,412 | 966,000 | 104 | 52.1% | 40,200 | אופולה |
|  | ורמיה-מזוריה warmińsko-mazurskie | גוסטב בז'ז'ין (מפלגת העם הפולנית) | ארתור חוייצקי (חוק וצדק) | WM | 24,173 | 1,423,000 | 59 | 59.2% | 27,200 | אולשטין |
|  | לובוש lubuskie | אליזבת פולק (המצע האזרחי) | ולדיסלב דאיצ'אק (חוק וצדק) | LB | 13,988 | 995,000 | 72 | 63.1% | 37,000 | גוז'וב ויילקופולסקי, ז'לונה גורה |
|  | לובלין lubelskie | ירוסלב סטביארסקי (חוק וצדק) | לך שפרבסקה (חוק וצדק) | LU | 25,122 | 2,104,000 | 83 | 46.3% | 29,800 | לובלין |
|  | לודז' łódzkie | גז'גוז' שרייבר (חוק וצדק) | טוביאש בוכנסקי (חוק וצדק) | LD | 18,219 | 2,443,000 | 134 | 63.3% | 38,900 | לודז' |
|  | מזוביה mazowieckie | אדם סטרוזיק (מפלגת העם הפולנית) | קונסטנטי רדזיוויל (חוק וצדק) | MA | 35,558 | 5,432,000 | 153 | 64.2% | 56,500 | ורשה |
|  | פודלסיה podlaskie | ארתור קושיצקי (חוק וצדק) | בוהדן פשקובסקי (חוק וצדק) | PD | 20,187 | 1,182,000 | 58 | 60.4% | 31,200 | ביאליסטוק |
|  | פודקרפצקיה podkarpackie | ולדיסלב אורטיל (חוק וצדק) | אווה לניארט (מפלגת חוק וצדק) | PK | 17,846 | 2,098,000 | 119 | 41.4% | 31,500 | ז'שוב |
|  | פולין גדול wielkopolskie | מראק ווז'ניאק (המצע האזרחי) | לוקש מיקולאיצ'יק (חוק וצדק) | WP | 29,826 | 3,486,000 | 117 | 55.2% | 49,500 | פוזנן |
|  | פולין קטן małopolskie | וויטולד קוזלובסקי (חוק וצדק) | פיוטר צ'וויק (חוק וצדק) | MP | 15,183 | 3,399,000 | 225 | 48.7% | 45,000 | קרקוב |
|  | פומרניה pomorskie | מייצ'סלב שטרוק (המצע האזרחי) | דריוש דרליך (חוק וצדק) | PM | 18,310 | 2,355,000 | 128 | 65.0% | 47,200 | גדנסק |
|  | פומרניה המערבית zachodniopomorskie | אולגרד גבלביץ' (המצע האזרחי) | טומאש הינץ (חוק וצדק) | ZP | 22,892 | 1,694,000 | 74 | 68.7% | 41,200 | שצ'צ'ין |
|  | קויאוויה-פומרניה kujawsko-pomorskie | פיוטר צאובצקי (המצע האזרחי) | מיקולאי בוגדנוביץ' (חוק וצדק) | KP | 17,969 | 2,056,000 | 115 | 59.3% | 41,500 | בידגושץ', טורון |
|  | שְׁוְויֶינְטוֹקְזִ'יסְקיֶה świętokrzyskie | אנדז'יי בנטקובסקי (חוק וצדק) | זביגנייב קוניוש (חוק וצדק) | SK | 11,711 | 1,216,000 | 105 | 44.7% | 30,000 | קיילצה |
|  | שלזיה śląskie | יקוב חלסטובסקי (חוק וצדק) | ירוסלב וייצ'ורק (חוק וצדק) | SL | 12,333 | 4,501,000 | 364 | 77.3% | 46,000 | קטוביץ |
|  | שלזיה תחתית dolnośląskie | צזארי פז'בלסקי (עצמאי) | ירוסלב אוברמסקי (חוק וצדק) | DS | 19,947 | 2,903,000 | 145 | 69.3% | 52,000 | ורוצלב |
|  | פולין Polska | דונלד טוסק (המצע האזרחי) | אנדז'יי דודה (חוק וצדק, נשיא) | PL | 312,679 | 38,179,800 | 123 | 60.4% | 46,500 | ורשה |
היסטוריה > בימי הביניים ובראשית העת החדשה

החל מהמאה ה-14, חולקה המדינה הפולנית למספר ווייוודות. במהלך קיומו של האיחוד הפולני-ליטאי הייתה פולין מחולקת ל-22 ווייוודות, כאשר 11 מהן היו כפופות ליחידת העל "פולין קטן" (Małopolska) ו-11 נוספות ל"פולין גדול" (Wielkopolska). עם התפרקותה הסופית של פולין בשנת 1795 נטמעה פולין במדינות הסובבות אותה: האימפריה הרוסית, הקיסרות האוסטרו-הונגרית ופרוסיה. החל משנת 1815 הוגדרה הנחלה הרוסית בפולין כפולין הקונגרסאית, והפולנים באזור זה נהנו מאוטונומיה מסוימת תחת האימפריה הרוסית. שנה לאחר מכן תיקנו הרוסים בפולין שלטון מקומי, וזו חולקה לשמונה ווייוודות. חלוקה זו הייתה בתוקף עד ל-1837, אז שונתה החלוקה והווייוודות נקראו "גוברנייה" (Guberniya). ב-1844 קטן מספר הגוברניות לחמש בלבד. לאחר כישלון מרד ינואר בשנת 1863 נעשתה רפורמה נוספת ומספר הגוברניות הוכפל לעשרה.
היסטוריה > בעת החדשה המאוחרת

עם כינון הרפובליקה הפולנית השנייה לאחר מלחמת העולם הראשונה חולקה המדינה ל-16 ווייוודות (לא כולל ורשה, שקיבלה מעמד מיוחד כעיר נפרדת, ושלזיה שקיבלה מעמד אוטונומי. השיטה כונתה 15+1+1 בגלל שני המחוזות הנפרדים). חלוקה זו נשארה בתוקף עד 1939, אז נכבשה פולין על ידי גרמניה הנאצית וברית המועצות. עם תום מלחמת העולם השנייה ב-1945 זכתה פולין בעצמאות מחודשת, והוקמה בה הרפובליקה העממית הפולנית, אשר הייתה נתונה למרות סובייטית. עם כינון המדינה מחדש חולקה פולין ל-14 ווייוודות ושתי ערים שזכו למעמד מיוחד והוגדרו כערים חופשיות - ורשה ולודז'. בשנת 1957 זכו גם שלוש ערים נוספות - ורוצלב, קרקוב ופוזנן - במעמד של עיר חופשית, ואלו הופרדו מהווייוודות להן השתייכו קודם לכן. כמו כן נוספו עוד שתי ווייוודות חדשות.
ב-1975 רפורמה במנהל האזרחי של הרפובליקה חילקה את המדינה מחדש ל-49 ווייוודות קטנות, כשסמכויותיהם של ראשי הפרובינציות קטנו והחלוקה צומצמה (במקום חלוקה למחוזות ולרשויות מקומיות, חולקו הווייוודות רק לקומונות). חלוקה זו בוטלה לאחר הקמת הרפובליקה הפולנית השלישית ונכנסה לתוקף ב-1 בינואר 1999, כאשר מאז חלוקתה המנהלית של פולין לא השתנתה.
פרובינציות פולין בשנים 1975–1999, בשלהי הרפובליקה העממית הפולנית ובראשית הרפובליקה הפולנית השלישית
פרובינציות פולין בשנים 1957–1975, בראשית הרפובליקה העממית הפולנית
פרובינציות פולין בשנים 1921–1939, בזמן הרפובליקה הפולנית השנייה
הערות שוליים

↑  למעט קויאוויה-פומרניה ולובוש להן שתי ערי בירה, כשבאחת יושב המושל ובשנייה המועצה.
↑
1 2  מקום מושבו של ראש הפרובינציה
1 2  מקום מושבה של מועצת המחוז
| --- | --- |
בקרת זהויות :  GND: 4190193-9
פרנטישק טקדליק

| --- | --- |

 לידה:  23 בנובמבר 1786 פראג, ממלכת בוהמיה 
 פטירה:  16 בינואר 1840 (בגיל 53) פראג 
 מקום קבורה:  בית הקברות אולסני 
 מקום לימודים:  אוניברסיטת קארל בפראג 
 
פרנטישק טקדליק (באנגלית: František Tkadlík;‏ 23 בנובמבר 1786 – 16 בינואר 1840) היה צייר דיוקנאות ושרטט צ'כי.
ביוגרפיה

הוא היה בנו של פונדקאי והפגין כישרון מוקדם לציור. שניים מהדיירים בפונדק של הוריו היו מורים לציור והם עודדו אותו להיות אמן. קרובי משפחה עשירים נרתמו למטרה, והוא נרשם לאקדמיה לאמנויות יפות, מאוחר יותר למד פילוסופיה באוניברסיטת צ'ארלס.
לתחייה הלאומית בבוהמיה הייתה השפעה מכרעת על עבודתו. בהמלצתו של פרופסור יוז'ף ברגלר, הוא הגיע לחסותו של יוהאן רודולף צ'רנין, הרוזן פון צ'ודניץ, מה שאיפשר לו להמשיך בלימודיו. מ-1817 עד 1825, שימש כצייר חצר בבית צ'רנין ומשגיח על אוסף הציורים שלהם בווינה. הוא שמר על קשר הדוק עם מלומדים צ'כים רבים, כמו יוו'ף דוברובסקי ופרנטישק פאלאקי, שהעמיקו את רגשותיו הלאומיים.
לאחר שסיים את עבודתו בווינה, הוא קיבל פנסיה אימפריאלית באדיבותו של קלמנס פון מטרניך. הוא בילה מספר שנים בלימודים ברומא, שם הושפע מתנועת הנצרתיים. הוא חזר לווינה ב-1832, ואז עבר לפראג ב-1836, כשהיה לצ'כי הראשון שמונה למנהל האקדמיה לאמנות. יוז'ף מאנס וקארל יאוורק היו בין תלמידיו הידועים ביותר שם.
גלריה

שלושה מלאכים
מלאכים
דיוקן של יוז'ף דוברובסקי